title: 2013/550/EU: Az Európai Parlament határozata ( 2013. április 17. ) az Európai Unió 2011-es pénzügyi évre szóló általános költségvetésének végrehajtására vonatkozó mentesítésről, IX. szakasz – Európai adatvédelmi biztos#Az Európai Parlament állásfoglalása ( 2013. április 17. ) az Európai Unió 2011-es pénzügyi évre szóló általános költségvetésének végrehajtására vonatkozó mentesítésről szóló határozat szerves részét képező megjegyzésekkel, IX. szakasz – Európai adatvédelmi biztos

text:
               16.11.2013

               HU

               Az Európai Unió Hivatalos Lapja

               L 308/136

         AZ EURÓPAI PARLAMENT HATÁROZATA
   (2013. április 17.)
   az Európai Unió 2011-es pénzügyi évre szóló általános költségvetésének végrehajtására vonatkozó mentesítésről, IX. szakasz – Európai adatvédelmi biztos
   (2013/550/EU)
   AZ EURÓPAI PARLAMENT,

               —

               tekintettel az Európai Unió 2011-es pénzügyi évre szóló általános költségvetésére (1),

               —

               tekintettel az Európai Unió 2011-es pénzügyi évre vonatkozó összevont éves beszámolójára (COM(2012) 436 – C7-0232/2012) (2),

               —

               tekintettel a Számvevőszék 2011-es pénzügyi év költségvetésének végrehajtásáról szóló éves jelentésére, az intézmények válaszaival együtt (3),

               —

               tekintettel a Számvevőszék 2011-es pénzügyi évre vonatkozó, az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az Európai Unió működéséről szóló szerződés 287. cikke szerinti megbízhatósági nyilatkozatára (4),

               —

               tekintettel az Európai Unió működéséről szóló szerződés 314. cikkének (10) bekezdésére, valamint 317., 318. és 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (5) és különösen annak 50., 86., 145., 146. és 147. cikkére,

               —

               tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (6) és különösen annak 164., 165. és 166. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére és az Állampolgári Jogi, Bel- és Igazságügyi Bizottság véleményére (A7-0095/2013),

               1.

               mentesítést ad az európai adatvédelmi biztos számára az európai adatvédelmi biztos 2011-es pénzügyi évre szóló költségvetésének végrehajtására vonatkozóan;

               2.

               megjegyzéseit a mellékelt állásfoglalásban foglalja össze;

               3.

               utasítja elnökét, hogy továbbítsa ezt a határozatot, valamint az annak szerves részét képező állásfoglalást a Tanácsnak, a Bizottságnak, az Európai Unió Bíróságának, a Számvevőszéknek, az európai ombudsmannak, és az európai adatvédelmi biztosnak és gondoskodjon az Európai Unió Hivatalos Lapjában való közzétételükről (L sorozat).

            az elnök

         Martin SCHULZ

            a főtitkár

         Klaus WELLE

      (1)  HL L 68., 2011.3.15.

      (2)  HL C 348., 2012.11.14., 1. o.

      (3)  HL C 344., 2012.11.12., 1. o.

      (4)  HL C 348., 2012.11.14., 130. o.

      (5)  HL L 248., 2002.9.16., 1. o.

      (6)  HL L 298., 2012.10.26., 1. o.

      AZ EURÓPAI PARLAMENT ÁLLÁSFOGLALÁSA
      (2013. április 17.)
      az Európai Unió 2011-es pénzügyi évre szóló általános költségvetésének végrehajtására vonatkozó mentesítésről szóló határozat szerves részét képező megjegyzésekkel, IX. szakasz – Európai adatvédelmi biztos
      AZ EURÓPAI PARLAMENT,

                  —

                  tekintettel az Európai Unió 2011-es pénzügyi évre szóló általános költségvetésére (1),

                  —

                  tekintettel az Európai Unió 2011-es pénzügyi évre vonatkozó összevont éves beszámolójára (COM(2012) 436 – C7-0232/2012) (2),

                  —

                  tekintettel a Számvevőszék 2011-es pénzügyi év költségvetésének végrehajtásáról szóló éves jelentésére, az intézmények válaszaival együtt (3),

                  —

                  tekintettel a Számvevőszék 2011-es pénzügyi évre vonatkozó, az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló, az Európai Unió működéséről szóló szerződés 287. cikke szerinti megbízhatósági nyilatkozatára (4),

                  —

                  tekintettel az Európai Unió működéséről szóló szerződés 314. cikkének (10) bekezdésére, valamint 317., 318. és 319. cikkére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (5) és különösen annak 50., 86., 145., 146. és 147. cikkére,

                  —

                  tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (6) és különösen annak 164., 165. és 166. cikkére,

                  —

                  tekintettel eljárási szabályzata 77. cikkére és VI. mellékletére,

                  —

                  tekintettel a Költségvetési Ellenőrző Bizottság jelentésére és az Állampolgári Jogi, Bel- és Igazságügyi Bizottság véleményére (A7-0095/2013),

                  1.

                  örömmel veszi tudomásul a Számvevőszék azon megállapítását, hogy a 2011. december 31-én véget ért évben az európai adatvédelmi biztos („adatvédelmi biztos”) igazgatási és egyéb kiadásaira fordított összes kifizetések lényeges hibától mentesek voltak, és hogy a megvizsgált, az igazgatási és egyéb kiadásokat felügyelő és ellenőrző rendszerek eredményesen működtek;

                  2.

                  elégedetten nyugtázza, hogy a 2011-es pénzügyi évre vonatkozó éves jelentésében a Számvevőszék megállapította, hogy az adatvédelmi biztos tekintetében az emberi erőforrásokhoz és a beszerzésekhez kapcsolódóan ellenőrzött területeken nem tárt fel lényeges hiányosságokat;

                  3.

                  csatlakozik a Számvevőszék ajánlásaihoz, és azt tanácsolja az adatvédelmi biztosnak, hogy valamennyi alkalmazottjától kérje rendszeres alapon, ideális esetben évente a személyes adataikat megerősítő dokumentumok benyújtását, és vezessen be rendszert e dokumentumok időben történő felülvizsgálatára;

                  4.

                  örömmel veszi tudomásul a Számvevőszék megjegyzését a juttatások jobb igazgatása terén elért haladásról, akárcsak annak megállapítását, hogy a megtett intézkedések hatékonynak bizonyultak; üdvözli, hogy az adatvédelmi biztos továbbra is javítani szeretné a megfelelő időben történő nyomon követés és ellenőrzés rendszerét;

                  5.

                  tudomásul veszi, hogy a Számvevőszék ellenőrzése megmutatta, hogy az adatvédelmi biztos által 2010-ben a juttatások kezelésének javítására hozott intézkedések eredményesek voltak; kéri az adatvédelmi biztost, hogy továbbra is kísérje figyelemmel és javítsa a teljesítményszinteket;

                  6.

                  megállapítja, hogy 2011-ben az adatvédelmi biztos hivatala összesen 7 564 137 EUR összegű kötelezettségvállalási előirányzattal rendelkezett (2010-ben 7 104 351 EUR), és hogy ezen előirányzatok végrehajtási aránya 89,31 %-os volt (2010-ben 82,73 %); ezt pozitív fejleménynek tekinti, de további erőfeszítéseket kér a végrehajtási arány javítására, illetve kéri a végrehajtott változások nyomon követését; azt várja, hogy a következő évben a lekötések aránya meghaladja a 90 %-ot;

                  7.

                  hangsúlyozza, hogy az adatvédelmi biztos költségvetése csupán igazgatási kiadásokból áll; megállapítja, hogy az intézménynél dolgozó személyekkel kapcsolatos kiadások végrehajtási aránya 75,63 % (1. cím), míg az épületekkel, bútorokkal, berendezéssel kapcsolatos és a különböző működési kiadásoké 73,38 % (2. cím); megállapítja, hogy a két címnél a költségek teljes kifizetése után a végrehajtási arány 2011-ben 85,03 % volt;

                  8.

                  felhívja az adatvédelmi biztost, hogy az éves költségvetést úgy tervezze meg, hogy az jobban megfeleljen az adatvédelmi biztos igényeinek; felhívja az adatvédelmi biztost, hogy javítsa éves költségvetése végrehajtását;

                  9.

                  megismétli azon kérését, hogy tájékoztatást kaphasson a 2010. évi létszámterv eredményeiről és a Parlament ajánlásait követően a következő éves tevékenységi jelentésbe foglalt intézkedésekről;

                  10.

                  üdvözli az adatvédelmi biztos 13 brüsszeli székhelyű uniós intézményről és szervről szóló vizsgálati jelentését, amelyben azt ellenőrizte, hogy az uniós intézmények hatékonyan és átfogóan tájékoztatják-e a nyilvánosságot a videokamerás megfigyelésről; javasolja ezen információk és a bevált gyakorlatok megosztását a nemzeti adatvédelmi hatóságokkal;

                  11.

                  felkéri az adatvédelmi biztost, hogy következő éves tevékenységi jelentésébe foglalja bele az év folyamán kért, igénybe nem vett tolmácsolási szolgáltatások arányát;

                  12.

                  azt reméli, hogy a kiemelt teljesítménymutatók meghatározására szolgáló rendszer és a 2012-ben kidolgozott, összehasonlító teljesítményértékelési rendszerre vonatkozó terv már teljes mértékben működik; azt várja, hogy a következő évi éves tevékenységi jelentés részletesen értékelje az e rendszer révén elért előrelépéseket;

                  13.

                  tájékoztatást kér a Parlament mentesítési állásfoglalásaiban foglalt ajánlások nyomon követéséről;

                  14.

                  felhívja az adatvédelmi biztost, hogy a következő éves tevékenységi jelentése egy átfogó táblázatot is tartalmazzon az adatvédelmi biztos rendelkezésére álló minden emberi erőforrásról, kategóriánként, besorolási fokozatonként, nemenként, a szakképzésben való részvétel és állampolgárság szerint; üdvözli az éves jelentésben a képzésről adott tájékoztatást;

                  15.

                  általában kéri a Számvevőszéket, hogy az adatvédelmi biztos pénzgazdálkodásának eredményességét továbbra is ellenőrizze, különös tekintettel arra, hogy az adatvédelmi biztos feladatai elvégzéséhez mennyire gazdaságosan, hatékonyan és eredményesen használja fel az előirányzatokat.

         (1)  HL L 68., 2011.3.15.

         (2)  HL C 348., 2012.11.14., 1. o.

         (3)  HL C 344., 2012.11.12., 1. o.

         (4)  HL C 348., 2012.11.14., 130. o.

         (5)  HL L 248., 2002.9.16., 1. o.

         (6)  HL L 298., 2012.10.26., 1. o.


title: A Tanács határozata ( 2013. április 22. ) a munkahelyi biztonsági és egészségvédelmi tanácsadó bizottság tagjainak és póttagjainak kinevezéséről

text:
               26.4.2013

               HU

               Az Európai Unió Hivatalos Lapja

               C 120/7

         A TANÁCS HATÁROZATA
   (2013. április 22.)
   a munkahelyi biztonsági és egészségvédelmi tanácsadó bizottság tagjainak és póttagjainak kinevezéséről
   2013/C 120/02
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a munkahelyi biztonsági és egészségvédelmi tanácsadó bizottság létrehozásáról szóló, 2003. július 22-i 2003/C 218/01 tanácsi határozatra (1) és különösen annak 3. cikkére,
   tekintettel a tagállamok kormányai által a Tanácsnak benyújtott, a jelöltek nevét tartalmazó jegyzékre,
   mivel:

               (1)

               A 2010. február 16-i határozatával (2) a Tanács kinevezte a munkahelyi biztonsági és egészségvédelmi tanácsadó bizottság tagjait és póttagjait a 2010. március 1-jétől2013. február 28-ig terjedő időszakra.

               (2)

               Az említett bizottság tagjait és póttagjait hároméves időtartamra kell kinevezni.

               (3)

               A tagok és a póttagok mindaddig hivatalban maradnak, amíg helyüket más személy nem tölti be vagy újból ki nem nevezik őket,

         ELFOGADTA EZT A HATÁROZATOT:
   1. cikk
   A 2013. április 22-től2016. február 28-ig terjedő időszakra a Tanács a munkahelyi biztonsági és egészségvédelmi tanácsadó bizottság tagjainak és póttagjainak a következő személyeket nevezi ki:
   I.   KORMÁNYKÉPVISELŐK

               Tagállam

               Tagok

               Póttagok

               Belgium

               Christian DENEVE

               Jan BATEN
               Xavier LEBICHOT

               Bulgária

               Vaszka SZEMERDZSIEVA

               Atanasz KOLCSAKOV
               Darina KONOVA

               Cseh Köztársaság

               Jaroslav HLAVÍN

               Anna SAMKOVÁ
               Anežka SIXTOVÁ

               Dánia

               Charlotte SKJOLDAGER

               Annemarie KNUDSEN
               Christine HOLM DONATZKY

               Németország

               Michael KOLL

               Ellen ZWINK
               Kai SCHÄFER

               Észtország

               Veronika KAIDIS

               Kristel PLANGI
               Rein REISBERG

               Írország

               Paula GOUGH

               Michael WALSH
               John NEWHAM

               Görögország

               Antonios CHRISTODOULOU

               Stamatina PISSIMISSI
               Aggeliki MOIROU

               Spanyolország

               Dolores LIMÓN TAMÉS

               Mario GRAU RÍOS
               Mercedes TEJEDOR AIBAR

               Franciaország

               Bénédicte LEGRAND-JUNG

               Sophie BARON
               Olivier MEUNIER

               Olaszország

               Paolo PENNESI

               Lorenzo FANTINI
               Paola CASTELLANO

               Ciprus

               Léandrosz NIKOLAÍDISZ

               Máriosz KURTÉLISZ
               Anasztásziosz GIANNÁKI

               Lettország

               Māra VĪKSNE

               Jolanta GEDUŠA
               Renārs LŪSIS

               Litvánia

               Aldona SABAITIENĖ

               Vilija KONDROTIENĖ
               Nerita ŠOT

               Luxemburg

               Paul WEBER

               Robert HUBERTY
               Carlo STEFFES

               Magyarország

               BAKOS József

               BALOGH Katalin
               GRÓNAI Éva

               Málta

               Mark GAUCI

               Vincent ATTARD
               David SALIBA

               Hollandia

               Esther de KLEUVER

               Martin G. DEN HELD
               Andre MARCET

               Ausztria

               Anna RITZBERGER-MOSER

               Gertrud BREINDL
               Gerlinde ZINIEL

               Lengyelország

               Danuta KORADECKA

               Daniel Andrzej PODGÓRSKI
               Roman SĄSIADEK

               Portugália

               Pedro Nuno PIMENTA BRAZ

               Carlos PEREIRA

               Románia

               Livia COJOCARU

               Anca PRICOP
               Marian TĂNASE

               Szlovénia

               Tatjana PETRIČEK

               Jože HAUKO
               Etbin TRATNIK

               Szlovákia

               Romana ČERVIENKOVÁ

               Eleonóra FABIÁNOVÁ
               Erich VASELÉNYI

               Finnország

               Leo SUOMAA

               Kristiina MUKALA
               Wiking HUSBERG

               Svédország

               Mikael SJÖBERG

               Per EWALDSSON
               Boel CALLERMO

               Egyesült Királyság

               Stuart BRISTOW

               Clive FLEMING
               Stephen TAYLOR

   II.   A MUNKAVÁLLALÓI SZERVEZETEK KÉPVISELŐI

               Tagállam

               Tagok

               Póttagok

               Belgium

               François PHILIPS

               Herman FONCK
               Stéphane LEPOUTRE

               Bulgária

               Ivan KOKALOV

               Alekszandar ZAGOROV
               Reneta VASZILEVA

               Cseh Köztársaság

               Jaroslav ZAVADIL

               Miroslav KOSINA
               Jindřich POLÍVKA

               Dánia

               Heidi RØNNE MØLLER

               Jan KAHR FREDERIKSEN

               Németország

               Marina SCHRÖDER

               Horst RIESENBERG-MORDEJA
               Susanne JASPER

               Észtország

               Aija MAASIKAS

               Peeter ROSS
               Ülo KRISTJUHAN

               Írország

               Sylvester CRONIN

               Esther LYNCH
               Dessie ROBINSON

               Görögország

               Ioannis ADAMAKIS

               Andreas STOIMENIDIS
               Efthimios THEOHARIS

               Spanyolország

               Marisa RUFINO

               Pedro J. LINARES
               Emilio GONZALEZ

               Franciaország

               Gilles SEITZ

               Henri FOREST

               Olaszország

               Cinzia FRASCHERI

               Marco LUPI
               Sebastiano CALLERI

               Ciprus

               Níkosz SZACÍASZ

               Níkosz ANDRÉU
               Sztéliosz HRISZTODÚLU

               Lettország

               Ziedonis ANTAPSONS

               Mārtiņš PUŽULS
               Vladimirs NOVIKOVS

               Litvánia

               Inga RUGINIENĖ

               Petras GRĖBLIAUSKAS
               Gediminas MOZŪRA

               Luxemburg

               Serge SCHIMOFF

               Marcel GOEREND
               Robert FORNIERI

               Magyarország

               Málta

               Joseph CARABOTT

               Edwin BALZAN
               Chris ATTARD

               Hollandia

               W. VAN VEELEN

               H. VAN STEENBERGEN
               S. BALJEU

               Ausztria

               Ingrid REIFINGER

               Julia NEDJELIK-LISCHKA
               Alexander HEIDER

               Lengyelország

               Iwona PAWLACZYK

               Dariusz GOC
               Stanisław STOLARZ

               Portugália

               Fernando José MACHADO GOMES

               Georges CASULA
               Catarina FERREIRA TAVARES

               Románia

               Szlovénia

               Lučka BÖHM

               Aljoša ČEČ
               Bojan GOLJEVŠČEK

               Szlovákia

               Peter RAMPAŠEK

               Alexander TAŽÍK
               Bohuslav BENDÍK

               Finnország

               Raili PERIMÄKI

               Paula ILVESKIVI
               Erkki AUVINEN

               Svédország

               Christina JÄRNSTEDT

               Jana FROMM
               Karin FRISTEDT

               Egyesült Királyság

               Hugh ROBERTSON

   III.   A MUNKÁLTATÓI SZERVEZETEK KÉPVISELŐI

               Tagállam

               Tagok

               Póttagok

               Belgium

               Kris DE MEESTER

               Thierry VANMOL
               Marc JUNIUS

               Bulgária

               Georgi SZTOEV

               Daniela SZIMIDCSIEVA
               Petya GEOREVA

               Cseh Köztársaság

               Karel PETRŽELKA

               František HROBSKÝ
               Martin RÖHRICH

               Dánia

               Christina SODE HASLUND

               Karoline KLAKSVIG
               Sven-Peter NYGAARD

               Németország

               Eckhard METZE

               Rüdiger TRIEBEL
               Stefan ENGEL

               Észtország

               Marek SEPP

               Marju PEÄRNBERG
               Ülle MATT

               Írország

               Carl ANDERS

               Theresa DOYLE
               Kevin ENRIGHT

               Görögország

               Spanyolország

               Isabel MAYA RUBIO

               Laura CASTRILLO NUÑEZ
               José de la CAVADA HOYO

               Franciaország

               Nathalie BUET

               Franck GAMBELLI
               Patrick LÉVY

               Olaszország

               Fabiola LEUZZI

               Giorgio RUSSOMANNO
               Pietro MASCIOCCHI

               Ciprus

               Emíliosz MIHAIL

               Políviosz POLIVÍU
               Léna PANAJIÓTU

               Lettország

               Aleksandrs GRIGORJEVS

               Irēna UPZARE
               Andris POMMERS

               Litvánia

               Vaidotas LEVICKIS

               Jonas GUZAVIČIUS

               Luxemburg

               Pierre BLAISE

               François ENGELS
               Marc KIEFFER

               Magyarország

               Málta

               John SCICLUNA

               Andrew Agius MUSCAT
               Carmen BORG

               Hollandia

               W.M.J.M. VAN MIERLO

               R. VAN BEEK
               J.J.H. KONING

               Ausztria

               Christa SCHWENG

               Alexander BURZ
               Pia-Maria ROSNER-SCHEIBENGRAF

               Lengyelország

               Grzegorz JUSZCZYK

               Grażyna SPYTEK-BANDURSKA

               Portugália

               Luís HENRIQUE

               Manuel Marcelino PENA COSTA
               Luís Miguel CORREIA MIRA

               Románia

               Ovidiu NICOLESCU

               Cristian HOTOBOC
               Irina Mirela MANOLE

               Szlovénia

               Igor ANTAUER

               Tatjana ČERIN
               Anže HIRŠL

               Szlovákia

               Róbert MEITNER

               Finnország

               Katja LEPPÄNEN

               Jan SCHUGK
               Rauno TOIVONEN

               Svédország

               Bodil MELLBLOM

               Ned CARTER
               Cecilia ANDERSSON

               Egyesült Királyság

               Guy BAILEY

         2. cikk
   A Tanács a még nem jelölt tagokat és póttagokat egy későbbi időpontban nevezi ki.
   3. cikk
   Ez a határozat az elfogadásának napján lép hatályba.
   4. cikk
   Ezt a határozatot tájékoztatás céljából az Európai Unió Hivatalos Lapjában ki kell hirdetni.

      Kelt Luxembourgban, 2013. április 22-én.

            a Tanács részéről

            az elnök

         S. COVENEY

      (1)  HL C 218., 2003.9.13., 1. o.

      (2)  HL L 45., 2010.2.20., 5. o.


title: A Tanács 2008/298/KKBP határozata ( 2008. április 7. ) az Európai Unió Katonai Törzsének létrehozásáról szóló 2001/80/KKBP határozat módosításáról

text:
               12.4.2008

               HU

               Az Európai Unió Hivatalos Lapja

               L 102/25

      A TANÁCS 2008/298/KKBP HATÁROZATA

   (2008. április 7.)
   az Európai Unió Katonai Törzsének létrehozásáról szóló 2001/80/KKBP határozat módosításáról
   AZ EURÓPAI UNIÓ TANÁCSA,
   tekintettel az Európai Uniót létrehozó szerződésre és különösen annak 28. cikke (1) bekezdésére,
   tekintettel az Európai Közösséget létrehozó szerződésre és különösen annak 207. cikke (2) bekezdésére,
   mivel:

               (1)

               A Tanács 2001. január 22-én elfogadta a 2001/80/KKBP határozatot (1) (EUKT), amelynek feladatmeghatározását a melléklet tartalmazza.

               (2)

               A Tanács 2007. november 19-én jóváhagyott négy olyan intézkedést, amelynek célja az EUKT vonatkozásában az EU által irányított műveletek stratégiai szintű, korai katonai tervezésével kapcsolatos képesség fejlesztése.

               (3)

               Az EUKT feladatmeghatározását ezen intézkedések végrehajtása érdekében módosítani kell arra az időszakra vonatkozóan, amelynek végén sor kerül a feladatmeghatározásnak az ezen intézkedések végrehajtásának értékelését követően végzett átfogó felülvizsgálatára.

               (4)

               A fentieken kívül az EUKT feladatmeghatározásának tükröznie kell a Tanács válságkezelési struktúráiban és eljárásaiban a feladatmeghatározás legutóbbi módosítása óta bekövetkezett változtatásokat.

               (5)

               A 2001/80/KKBP határozatot a Tanács Főtitkárságához kirendelt nemzeti szakértőkre és nemzeti katonai állományra vonatkozó szabályokról szóló, 2007. december 5-i 2007/829/EK tanácsi határozat (2) elfogadására tekintettel szintén módosítani kell,

         A KÖVETKEZŐKÉPPEN HATÁROZOTT:
   1. cikk
   A 2001/80/KKBP határozat a következőképpen módosul:

               1.

               A 4. cikk helyébe a következő szöveg lép:
               „4. cikk
               Az Európai Unió Katonai Törzsének tagjaira a Tanács Főtitkárságához kirendelt nemzeti szakértőkre és nemzeti katonai állományra vonatkozó szabályokról szóló, 2007. december 5-i 2007/829/EK tanácsi határozatban (3) foglalt szabályok vonatkoznak.

               2.

               A melléklet helyébe e határozat melléklete lép.

         2. cikk
   Ez a határozat az elfogadásának napjától kezdődően lép hatályba.
   3. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Luxembourgban, 2008. április 7-én.

            a Tanács részéről

            az elnök

         R. ŽERJAV

      (1)  HL L 27., 2001.1.30., 7. o. A 2005/395/KKBP határozattal (HL L 132., 2005.5.26., 17. o.) módosított határozat.

      (2)  HL L 327., 2007.12.13., 10. o.

      (3)  HL L 327., 2007.12.13., 10. o.”

      MELLÉKLET
      AZ EURÓPAI UNIÓ KATONAI TÖRZSÉNEK (EUKT) SZERVEZETE ÉS FELADATMEGHATÁROZÁSA (1)

      1.   Bevezetés
      Az EU tagállamai Helsinkiben úgy határoztak, hogy a Tanácson belül új, állandó politikai és katonai szerveket hoznak létre, amelyek lehetővé teszik az EU számára, hogy eleget tegyen az EUSZ-ben meghatározott valamennyi konfliktusmegelőzési és válságkezelési feladatot érintő kötelezettségének. Az EUKT a Helsinki jelentésben előírtak szerint, „a Tanács szervezetén belül katonai szakértői feladatokat lát el, és támogatást nyújt a KEBVP számára, többek között irányítja az EU által vezetett katonai válságkezelő műveleteket.”
      Az Európai Tanács 2003. december 12-i és 13-i ülésén üdvözölte az „Európai védelem, NATO–EU konzultáció, tervezés és műveletek” című dokumentumot. 2004. december 16-án és 17-én az Európai Tanács megerősítette az e dokumentum végrehajtására vonatkozó részletes javaslatokat.
      A Tanács 2007. november 19-én üdvözölte a Tanács 2007. májusi felkérése nyomán a főtitkár/főképviselő által elkészített, az Európai Unió Katonai Törzsének az EU által irányított műveletek stratégiai szintű, korai tervezésével kapcsolatos képességeiről szóló jelentést, valamint jóváhagyta az abban részletezett négy intézkedés és a katonai tanácsban meghatározott fellépések csomagként való végrehajtására vonatkozó ajánlásokat.
      Az EUKT feladatmeghatározása a következő:
      2.   Küldetés
      A Katonai Törzs végzi a korai előrejelzést, a helyzetértékelést és az EU-Szerződés 17. cikkének (2) bekezdésében foglalt missziókat és feladatokat illető stratégiai tervezést, beleértve az európai biztonsági stratégiában meghatározottakat is.
      Ez magában foglalja az európai nemzeti és nemzetközi haderők meghatározását is, valamint az EUKB utasításainak megfelelően a politikák és határozatok végrehajtását.
      3.   Szerepkör

                  —

                  katonai szakértelem forrásaként szolgál az EU számára,

                  —

                  biztosítja a kapcsolatot egyrészről az EUKB, másrészről az EU rendelkezésére álló katonai erőforrások között, valamint az EUKB útmutatásainak megfelelően katonai tanácsadást biztosít az EU-szervek számára,

                  —

                  három fő műveleti fellépést végez: korai előrejelzés, helyzetértékelés és stratégiai tervezés,

                  —

                  olyan, kellően részletes korai tervezést végez, amely többek között lehetővé teszi a tagállamok számára, hogy potenciális haderő-hozzájárulásukat felmérjék, valamint az EUKT számára, hogy a döntéshozatali folyamat során megfelelő szakértői támogatást nyújtson,

                  —

                  korai előrejelzési képességet biztosít. Tervezési és értékelési feladatokat lát el, és ajánlásokat tesz a válságkezelési koncepcióra valamint az általános katonai stratégiára vonatkozóan, továbbá végrehajtja az EUKB határozatait és iránymutatásait,

                  —

                  az EUSZ 17. cikkének (2) bekezdésében foglalt valamennyi misszióval és feladattal kapcsolatban, beleértve az európai biztonsági stratégiában meghatározottakat is, támogatást nyújt az EUKB-nak a helyzetértékelésre és a stratégiai tervezés (2) katonai szempontjaira vonatkozóan, az EU által irányított valamennyi művelet esetében, függetlenül attól, hogy az EU igénybe veszi-e a NATO eszközeit és képességeit,

                  —

                  támogatja (a főtitkár/főképviselő, illetve a PBB kérésére) a harmadik országokba vagy nemzetközi szervezetek felé irányuló ideiglenes missziókat, hogy azok szükség szerint tanácsot és segítséget nyújtsanak a konfliktusmegelőzés, a válságkezelés és a konfliktust követő stabilizáció katonai vonatkozásaival kapcsolatosan,

                  —

                  részt vesz az érintett tagállamok igényét figyelembe vevő, a képességet érintő célok kidolgozásában, értékelésében és felülvizsgálatában annak érdekében, hogy a jóváhagyott eljárásoknak megfelelően biztosítsa az összhangot a NATO DPP-vel, illetve a PARP-val és a PfP-vel,

                  —

                  szorosan együttműködik az Európai Védelmi Ügynökséggel,

                  —

                  felelősséggel tartozik a tagállamok által az EU rendelkezésére bocsátott haderők és eszközök ellenőrzéséért, értékeléséért és az azokra vonatkozó ajánlások kidolgozásáért a kiképzés, a hadgyakorlatok és az interoperabilitás területén,

                  —

                  biztosítja az önálló EU művelet irányítására kijelölt nemzeti főhadiszállás támogatásához szükséges kapacitást,

                  —

                  felelősséggel tartozik az önálló EU katonai műveletek tervezéséhez és végrehajtásához szükséges kapacitás biztosításáért, valamint az EUKT-n belül biztosítja a konkrét műveletek műveleti központjának gyors létrehozásához szükséges kapacitást – különösen ha közös polgári/katonai válaszra van szükség, és nincs megjelölve nemzeti főhadiszállás – amennyiben a Tanács az EUKB tanácsára ilyen műveletről dönt.

            4.   Feladatok

                  —

                  Az EUKB irányításával a főtitkár/főképviselő és az EU-szervek számára katonai szakértői tevékenységet végez,

                  —

                  a megfelelő nemzeti és nemzetközi hírszerzési képességekre támaszkodva figyelemmel kíséri a potenciális válsághelyzeteket,

                  —

                  az információcsere terén együttműködik a közös helyzetelemző központtal az egységes információelemzési kapacitásról szóló megállapodásnak megfelelően,

                  —

                  stratégiai szintű előzetes katonai tervezést végez,

                  —

                  olyan, kellően részletes korai tervezést végez, amely többek között lehetővé teszi a tagállamok számára, hogy potenciális haderő-hozzájárulásukat felmérjék, valamint az EUKT számára, hogy a döntéshozatali folyamat során megfelelő szakértői támogatást nyújtson,

                  —

                  a NATO-val együttműködve meghatározza és nyilvántartja az EU által vezetett műveletekben részt vevő nemzeti és nemzetközi európai haderőt,

                  —

                  részt vesz a tagállamok által az EU rendelkezésére bocsátott nemzeti és nemzetközi haderő fejlesztésében és felkészítésében (beleértve a kiképzést és a hadgyakorlatokat is). A NATO-val történő kapcsolattartás részletes szabályait a vonatkozó dokumentumokban kell meghatározni,

                  —

                  szervezi és összehangolja az eljárásokat a nemzeti és nemzetközi parancsnokságokkal – beleértve az EU rendelkezésére álló NATO-központokat is – annak érdekében, hogy azok a lehető legteljesebb mértékben megfeleljenek a NATO-eljárásoknak,

                  —

                  hozzájárul a terrorizmus elleni küzdelem EBVP dimenziójának katonai vonatkozásaihoz,

                  —

                  hozzájárul a koncepciók, doktrínák, tervek és eljárások kidolgozásához a katonai eszközöknek és képességeknek a természeti vagy ember okozta katasztrófák következményeinek kezelésére irányuló műveletekhez történő felhasználásával kapcsolatban,

                  —

                  összeállítja, megtervezi, vezeti és értékeli az EU válságkezelő eljárásainak katonai vonatkozásait, beleértve az EU-NATO eljárások gyakorlását,

                  —

                  részt vesz a műveletekre és a hadgyakorlatokra vonatkozó pénzügyi becslések elkészítésében,

                  —

                  kapcsolatot tart a nemzeti parancsnokságokkal, illetve a nemzetközi erők nemzetközi parancsnokságaival,

                  —

                  az „EU–NATO állandó megállapodások” értelmében állandó kapcsolatot épít ki a NATO-val,

                  —

                  az EUKT-ban helyet ad a NATO összekötő csoportjának és EU sejtet működtet a SHAPE-en belül a Tanács által 2004. december 13-án elfogadott EBVP-ről szóló elnökségi jelentéssel összhangban,

                  —

                  megfelelő kapcsolatot alakít ki meghatározott kapcsolattartó személyekkel az ENSZ-en és egyéb nemzetközi szervezeteken belül – ideértve az EBESZ-t és az AU-t is – az említett szervezetek jóváhagyásával,

                  —

                  hozzájárul a megszerzett tapasztalatok felhasználásának szükséges, átfogó folyamatához,

                  —

                  a főtitkár/főképviselő vagy a PBB kezdeményezésére stratégiai készenléti tervet készít,

                  —

                  hozzájárul egy doktrína/koncepció-gyűjtemény kidolgozásához, figyelembe véve a polgári-katonai műveletek és gyakorlatok tapasztalatait,

                  —

                  az EU műveleti központ részére koncepciókat és eljárásokat dolgoz ki, és biztosítja a műveleti központ állományának, létesítményeinek és felszerelésének a működéshez, a hadgyakorlatokhoz és a kiképzéshez való rendelkezésre állását és felkészültségét,

                  —

                  karbantartja, naprakésszé teszi és pótolja az EU műveleti központjának felszerelését, valamint karbantartja a helyiségeket.

            a)   További feladatok válságkezelési helyzetekben

                  —

                  A hírszerző szervezetektől különleges információkat kér és elvégzi azok feldolgozását, továbbá feldolgoz minden rendelkezésre álló forrásból származó egyéb vonatkozó információt,

                  —

                  segíti az EUKB-t a PBB előzetes tervezési iránymutatásai és tervezési irányelvei kidolgozásában,

                  —

                  az EUKB által a PBB részére biztosított katonai tanácsadás alapjául szolgáló katonai stratégiai alternatívákat dolgoz ki, és felállítja ezek fontossági sorrendjét:

                              —

                              meghatározza az átfogó kiindulási alternatívákat,

                              —

                              szükség esetén külső forrásokból származó tervezési támogatást vesz igénybe, amely külső források részletesebben elemzik és továbbfejlesztik az alternatívákat,

                              —

                              e részletesebb munka eredményeit értékeli és szükség esetén további munkára ad megbízást,

                              —

                              átfogó értékelést végez, szükség esetén tájékoztatva az EUKB-t a prioritásokat és ajánlásokat illetően,

                  —

                  a tervezést végző nemzeti vezérkarokkal – és szükség esetén a NATO-val – együttműködve meghatározza az EU által vezetett esetleges műveletekben részt vevő haderőket,

                  —

                  segítséget nyújt a műveleti parancsnoknak az EU által vezetett művelethez katonai hozzájárulást biztosító harmadik országokkal folytatott katonapolitikai egyeztetésekhez és a haderőgenerálási konferencia előkészítéséhez,

                  —

                  folyamatosan figyelemmel kíséri a válsághelyzeteket,

                  —

                  a DG E-től a Katonai Törzs főigazgatójához intézett megkeresésre segítséget nyújt a DG E felelőssége alatt végzett válságreagáló politikai-katonai stratégiai tervezéshez (CMC előkészítése, együttes fellépés…),

                  —

                  a DGE-től a Katonai Törzs főigazgatójához intézett megkeresésre segítséget nyújt a DGE felelőssége alatt végzett, stratégiai szintű válságreagáló tervezéshez (tényfeltáró missziók, CMC),

                  —

                  a közös polgári/katonai műveletekkel kapcsolatban hozzájárul a válságreagáló stratégiai tervezéshez, a válságkezelő eljárásokban meghatározott stratégiai alternatívák kidolgozásán keresztül. Ez a tervezés a Katonai Törzs főigazgatójának és a polgári tervezési és végrehajtási szolgálat (CPCC) igazgatójának a közvetlen felelőssége alá és a főtitkár/főképviselő átfogó hatáskörébe tartozik,

                  —

                  a polgári tervezési és végrehajtási szolgálat igazgatójától a Katonai Törzs főigazgatójához intézett megkeresésre segítséget nyújt a polgári tervezési és végrehajtási szolgálat igazgatójának felelőssége alatt a polgári missziókkal kapcsolatban végzett, stratégiai és műveleti szintű válságreagáló tervezéshez.

            b)   További feladatok a műveletek során

                  —

                  A művelet-specifikus információk rendszerszerű áramlásának biztosítása érdekében az EUKT valamennyi EBVP-misszió és -művelet nyomon követésére szolgáló, 24 órás ügyeleti képességet biztosít a megfigyelőszolgálat keretében,

                  —

                  az EUKT az EUKB irányításával folyamatosan figyelemmel kíséri a műveletek valamennyi katonai vonatkozását. A kinevezett műveleti parancsnokkal együttműködve stratégiai elemzést végez annak érdekében, hogy támogassa az EUKB-t abban, hogy az tanácsot adjon a stratégiai irányítással megbízott PBB-nek,

                  —

                  a politikai és műveleti fejlemények ismeretében az EUKB számára új alternatívákat dolgoz ki, amelyek az EUKB által a PBB-nek nyújtott katonai tanácsadás alapját képezik,

                  —

                  hozzájárul az EU műveleti központjának megerősített keménymagjához, és szükség esetén annak bővítéséhez,

                  —

                  biztosítja az EU műveleti központ állandó keménymagját,

                  —

                  segíti a polgári műveletek összehangolását. Az ilyen műveleteket a polgári tervezési és végrehajtási szolgálat igazgatójának felügyelete mellett tervezik meg és hajtják végre. Segíti a polgári műveletek tervezését, támogatását (beleértve a katonai eszközök lehetséges használatát) és irányítását (a stratégiai szint a DG E IX-nél marad).

            5.   Szervezet

                  —

                  Az EUKT az EUKB katonai irányítása alá tartozik, és annak tesz jelentést,

                  —

                  az EUKT a Tanács Főtitkárságának egyik szervezeti egysége, amely közvetlenül a főtitkárhoz/főképviselőhöz tartozik és szorosan együttműködik a Tanács Főtitkárságának egyéb szervezeti egységeivel,

                  —

                  az EUKT vezetője az altábornagyi rangú EUKT főigazgató,

                  —

                  személyi állományát egyrészt a tagállamok által kiküldött személyzet alkotja, akik nemzetközi minőségükben, a Tanács Főtitkárságához kiküldött nemzeti szakértőkre és nemzeti katonai állományra vonatkozó szabályok szerint járnak el, másrészt a Tanács Főtitkárságán belüli, illetve a Bizottság által kiküldött tisztviselők. Az EUKT kiválasztási eljárásának javítása érdekében a tagállamokat arra kell ösztönözni, hogy az egyes megpályázott beosztásokra egynél több jelöltet állítsanak,

                  —

                  annak érdekében, hogy el tudja látni a missziók és feladatok teljes skáláját, az EUKT az „A” függelékben felvázolt szervezetnek megfelelően épül fel,

                  —

                  az EUKT válságkezelési helyzetekben vagy válságkezelési gyakorlatok során saját szakértelmét, állományát és infrastruktúráját igénybe véve tervezési és irányítási csoportokat állíthat fel. Ezenkívül szükség esetén az EUKB-n keresztül az állomány átmeneti növelését kérheti az EU-tagállamoktól,

                  —

                  Az EUKB a Katonai Törzs főigazgatóján keresztül iránymutatást nyújt az EUKT által a polgári válságkezelés keretében végzett katonai tevékenységekre vonatkozóan. Az EUKT által a válságkezelés polgári vonatkozásai tekintetében nyújtott hozzájárulás továbbra is valamennyi tevékenység vonatkozásában (tervezés, tényfeltáró missziók stb.) a DGE IX hatásköri felelőssége alá tartozik, egészen a CMC kidolgozásáig – és azt is beleértve –, valamint adott esetben a rendőri stratégiai alternatíva/polgári stratégiai alternatíva kidolgozásáig. A misszió elindítására vonatkozó határozat meghozatalát követően az ilyen hozzájárulás a polgári tervezési és végrehajtási szolgálat igazgatójának hatásköri felelőssége alá kerül. Ezekről a tevékenységekről a válságkezelés polgári vonatkozásaival kapcsolatban megállapított eljárásokkal összhangban kell a CIVCOM részére jelenteni.

            6.   Kapcsolatok harmadik országokkal
      Az EUKT és az EU-n kívüli európai NATO-tagok, egyéb harmadik országok és a tagjelölt országok közötti kapcsolatokat az EU harmadik országokkal fenntartott kapcsolatairól szóló, vonatkozó dokumentumok határozzák meg.

         (1)  A szövegen végigvonuló rövidítéshez lásd: a B. függeléket.

         (2)  Fogalommeghatározások:

                  „Stratégiai tervezés”: olyan tervezési tevékenységek, amelyek közvetlenül a válság lehetőségének azonosításakor vagy a válság felmerültekor kezdődnek és az EU politikai hatóságainak valamely katonai stratégiai alternatívára vagy katonai stratégiai alternatívákra vonatkozó jóváhagyásával végződnek. A stratégiai eljárás magában foglalja a katonai helyzetértékelést, a politikai-katonai keretrendszer meghatározását és a katonai stratégiai alternatívák kidolgozását.

                  „Katonai stratégiai alternatíva”: olyan esetleges katonai cselekvés, amely a politikai-katonai keretrendszerben meghatározott politikai-katonai célkitűzések megvalósítását szolgálja. A katonai stratégiai alternatíva felvázolja a katonai megoldást, meghatározza a szükséges erőforrásokat, a korlátokat, valamint ajánlásokat tartalmaz a műveleti parancsnok személyére és a műveleti parancsnokságra vonatkozóan.

         A függelék
         AZ EUTK SZERVEZETI FELÉPÍTÉSE

         B függelék
         RÖVIDÍTÉSEK
         A
         ADMIN Igazgatási részleg
         AU Afrikai Unió
         C
         KEBVP Közös európai biztonság- és védelempolitika
         EUKB Az Európai Unió Katonai Bizottságának elnöke
         CPCC Polgári tervezési és végrehajtási szolgálat
         CIS Kommunikációs és információs rendszerek osztálya
         CIS POL/REQ Kommunikációs és információs rendszerek politikája és követelményei
         CIV/MIL CELL Polgári/katonai sejt
         CIV/MIL STRAT PLAN Polgári/katonai sejt, stratégiai tervező részleg
         CIVCOM Polgári válságkezelő bizottság
         CMC Válságkezelési koncepció
         CMC SPT Az Európai Unió Katonai Bizottsága elnökének támogatása
         COMMS & IS Kommunikációs és információs rendszerek igazgatósága
         CONOPS Műveleti koncepció
         CRISIS RESP/CURRENT OPS Válságreagáló és folyamatban lévő műveleti részleg
         CSO Polgári stratégiai alternatíva
         D
         DDG Főigazgató-helyettes
         DGEUMS Az Európai Unió Katonai Törzsének főigazgatója
         DCPCC A polgári tervezési és végrehajtási szolgálat igazgatója
         DPP Védelmi tervezési folyamat
         E
         EBVP Európai biztonság- és védelempolitika
         EUKB Az Európai Unió Katonai Bizottsága
         EUKT Az Európai Unió Katonai Törzse
         EU CELL (SHAPE) Európai uniós sejt a Szövetséges Erők Európai Főparancsnokságán (SHAPE)
         EX/TRN/ANL A gyakorlatokért, a szakképzésért és az elemzésért felelős részleg
         I
         INT POLICY Hírszerzés-politikai részleg
         INT PRODUCTION Hírszerzési előállító részleg
         INT REQ Hírszerzési követelmény
         IT SUPPORT Informatikai támogatási részleg
         L
         LEGAL Jogi tanácsadó
         LOG POLICY Logisztikai politikai részleg
         M
         MAP Katonai értékelési és tervezési részleg
         O
         OCPS A műveleti központ állandó személyi állománya
         OHQ Műveleti parancsnokság
         OP CENTRE PERM STAFF A műveleti központ állandó személyi állománya
         OPLAN Műveleti terv
         OPSCEN Műveleti központ
         EBESZ Európai Biztonsági és Együttműködési Szervezet
         P
         PARP Tervezési és felülvizsgálati folyamat
         PfP Partnerség a békéért
         POL Szakpolitikai részleg
         PSC Politikai és Biztonsági Bizottság
         PSO Rendőri stratégiai alternatíva
         T
         EUSZ Az Európai Unióról szóló szerződés


title: 2007/820/EK: A Tanács határozata ( 2007. november 8. ) az Európai Közösség és Bosznia és Hercegovina közötti, az engedély nélkül tartózkodó személyek visszafogadásáról szóló megállapodás megkötéséről

text:
               19.12.2007

               HU

               Az Európai Unió Hivatalos Lapja

               L 334/65

         A TANÁCS HATÁROZATA
   (2007. november 8.)
   az Európai Közösség és Bosznia és Hercegovina közötti, az engedély nélkül tartózkodó személyek visszafogadásáról szóló megállapodás megkötéséről
   (2007/820/EK)
   AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 63. cikke (3) bekezdésének b) pontjára, összefüggésben a 300. cikk (2) bekezdése első albekezdésének első mondatával és a 300. cikk (3) bekezdésének első albekezdésével,
   tekintettel a Bizottság javaslatára,
   tekintettel az Európai Parlament véleményére (1),
   mivel:

               (1)

               A Bizottság az Európai Közösség nevében az engedély nélkül tartózkodó személyek visszafogadásáról szóló megállapodásról tárgyalt Bosznia és Hercegovinával.

               (2)

               A 2007. szeptember 18-án elfogadott tanácsi határozattal összhangban e megállapodást az Európai Közösség nevében 2007. szeptember 18-án aláírták, annak későbbi időpontban való esetleges megkötésére is figyelemmel.

               (3)

               A megállapodást jóvá kell hagyni.

               (4)

               A megállapodással létrejön egy visszafogadási vegyes bizottság, amely elfogadhatja eljárási szabályzatát. Helyénvaló megállapítani az ilyen esetre vonatkozó közösségi álláspont kialakítására irányuló egyszerűsített eljárást.

               (5)

               Az Európai Unióról szóló szerződéshez és az Európai Közösséget létrehozó szerződéshez csatolt, az Egyesült Királyság és Írország helyzetéről szóló jegyzőkönyv 3. cikkének megfelelően, az Egyesült Királyság bejelentette az e határozat elfogadásában és végrehajtásában való részvételére irányuló szándékát.

               (6)

               Az Európai Unióról szóló szerződéshez és az Európai Közösséget létrehozó szerződéshez csatolt, az Egyesült Királyság és Írország helyzetéről szóló jegyzőkönyv 1. és 2. cikkének megfelelően, és az említett jegyzőkönyv 4. cikkének sérelme nélkül, Írország nem vesz részt e határozat elfogadásában, és ezért e határozat rá nézve nem kötelező erejű, és azt nem köteles alkalmazni.

               (7)

               Az Európai Unióról szóló szerződéshez és az Európai Közösséget létrehozó szerződéshez csatolt, a Dánia helyzetéről szóló jegyzőkönyv 1. és 2. cikkének megfelelően, Dánia nem vesz részt e határozat elfogadásában, és ezért e határozat rá nézve nem kötelező erejű, és azt nem köteles alkalmazni,

         A KÖVETKEZŐKÉPPEN HATÁROZOTT:
   1. cikk
   Az Európai Közösség és Bosznia és Hercegovina között létrejött, az engedély nélkül tartózkodó személyek visszafogadásáról szóló megállapodás a Közösség nevében jóváhagyásra kerül.
   A megállapodás szövegét csatolták e határozathoz.
   2. cikk
   A megállapodás 22. cikkének (2) bekezdésében előírt értesítést a Tanács elnöke küldi meg (2).
   3. cikk
   A megállapodás 18. cikke által létrehozott visszafogadási vegyes bizottságban a Közösséget a Bizottság képviseli.
   4. cikk
   A Bizottság alakítja ki – a megállapodás 18. cikkének (5) bekezdésében előírtak szerint – a Közösségnek a visszafogadási vegyes bizottság keretében képviselt álláspontját az eljárási szabályzat elfogadására vonatkozóan a Tanács által kijelölt különbizottsággal folytatott konzultációt követően.
   5. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2007. november 8-án.

            a Tanács részéről

            az elnök

         R. PEREIRA

      (1)  2007. október 24-i vélemény (a Hivatalos Lapban még nem tették közzé).

      (2)  A megállapodás hatálybalépésének napját a Tanács Főtitkársága az Európai Unió Hivatalos Lapjában teszi közzé.
   MEGÁLLAPODÁS
   az Európai Közösség és Bosznia és Hercegovina között a tartózkodási engedéllyel nem rendelkező személyek visszafogadásáról
   A MAGAS SZERZŐDŐ FELEK,
   AZ EURÓPAI KÖZÖSSÉG, a továbbiakban: a Közösség,
   és
   BOSZNIA ÉS HERCEGOVINA,
   AZZAL A SZÁNDÉKKAL, hogy erősítsék együttműködésüket az illegális bevándorlás elleni hatékonyabb küzdelem érdekében,
   AZZAL AZ ÓHAJJAL, hogy e megállapodás segítségével és viszonossági alapon gyors és hatékony eljárásokat hozzanak létre az olyan személyek azonosítására, illetve biztonságos és szabályos visszaadatására, akik Bosznia és Hercegovina vagy az Európai Unió valamely tagállama területére való beutazás vagy tartózkodás feltételeinek nem, illetve már nem felelnek meg, továbbá hogy az együttműködés szellemében elősegítsék az ilyen személyek átszállítását;
   HANGSÚLYOZVA azt, hogy e megállapodás nem érinti a Közösségnek, az Európai Unió tagállamainak és Bosznia és Hercegovinának a nemzetközi jogból, így különösen az emberi jogok és alapvető szabadságok védelméről szóló, 1950. november 4-i európai egyezményből és a menekültek jogállásáról szóló, 1951. július 28-i egyezményből származó jogait, kötelezettségeit és felelősségét;
   FIGYELEMBE VÉVE, hogy e megállapodás azon rendelkezései, amelyek az Európai Közösséget létrehozó szerződés IV. címének hatálya alá tartoznak, az Európai Unióról szóló szerződéshez és az Európai Közösséget létrehozó szerződéshez csatolt, Dánia helyzetéről szóló jegyzőkönyvvel összhangban nem vonatkoznak a Dán Királyságra,
   A KÖVETKEZŐKBEN ÁLLAPODTAK MEG:
   1. cikk
   Fogalommeghatározások
   E megállapodás alkalmazásában:

               a)

               „a Szerződő Felek”: Bosznia és Hercegovina és a Közösség;

               b)

               „Bosznia és Hercegovina állampolgára”: bármely olyan személy, aki Bosznia és Hercegovina állampolgárságával rendelkezik, annak jogszabályaival összhangban;

               c)

               „egy tagállam állampolgára”: az a személy, aki a Közösség által alkalmazott fogalommeghatározás szerint valamely tagállam állampolgárságával rendelkezik;

               d)

               „tagállam”: az Európai Unió bármely tagállama a Dán Királyság kivételével;

               e)

               „harmadik ország állampolgára”: bármely személy, aki Bosznia és Hercegovina, illetve valamely tagállam állampolgárságától eltérő állampolgársággal rendelkezik;

               f)

               „hontalan személy”: bármely személy, aki nem rendelkezik állampolgársággal;

               g)

               „tartózkodási engedély”: bármilyen típusú, Bosznia és Hercegovina, illetve valamely tagállam által kibocsátott engedély, amely az adott személyt feljogosítja arra, hogy a területén tartózkodjon. Ez nem foglalja magában azokat az ideiglenes engedélyeket, amelyek lehetővé teszik, hogy az érintett személy az adott állam területén tartózkodjon a menedékjog vagy tartózkodási engedély iránti kérelem elbírálása alatt;

               h)

               „vízum”: bármilyen típusú, Bosznia és Hercegovina, illetve valamely tagállam által kibocsátott engedély vagy határozat, amely a területére való belépéshez vagy az azon történő átszállításhoz szükséges. Ez nem foglalja magában a repülőtéri tranzitvízumot;

               i)

               „megkereső állam”: az az állam (Bosznia és Hercegovina vagy a tagállamok egyike), amely e megállapodás 7. cikke értelmében visszafogadási kérelmet, vagy 14. cikke értelmében átszállítási kérelmet nyújt be;

               j)

               „megkeresett állam”: az az állam (Bosznia és Hercegovina vagy a tagállamok egyike), amelyhez e megállapodás 7. cikke értelmében visszafogadási kérelmet, vagy 14. cikke értelmében átszállítás iránti kérelmet nyújtanak be;

               k)

               „illetékes hatóság”: Bosznia és Hercegovina vagy a tagállamok egyikének bármely olyan nemzeti hatósága, amelyet a megállapodás 19. cikke (1) bekezdésének a) pontjával összhangban annak végrehajtásával bíznak meg;

               l)

               „átszállítás”: a harmadik ország állampolgárának vagy a hontalan személynek a megkeresett állam területén történő áthaladása a megkereső államból a célországba történő utazás során.

         I. SZAKASZ
   BOSZNIA ÉS HERCEGOVINA VISSZAFOGADÁSI KÖTELEZETTSÉGEI
   2. cikk
   Saját állampolgárok visszafogadása
   (1)   Valamely tagállam megkeresésére és minden további, az e megállapodásban előírtaktól eltérő formalitások nélkül Bosznia és Hercegovina visszafogad minden olyan személyt, aki a megkereső tagállam területére való belépés vagy tartózkodás hatályos feltételeinek nem, illetve már nem felel meg, feltéve, hogy bizonyított vagy – meggyőző bizonyíték alapján – megalapozottan vélelmezhető, hogy ezek a személyek boszniai és hercegovinai állampolgárok.
   (2)   Bosznia és Hercegovina visszafogadja továbbá:

               —

               az (1) bekezdésben említett személyek kiskorú, nem házas gyermekeit, tekintet nélkül születési helyükre vagy nemzetiségükre, amennyiben a megkereső tagállamban önálló tartózkodási joggal rendelkeznek,

               —

               az (1) bekezdésben említett személyek más állampolgárságú házastársait, feltéve, hogy jogukban áll Bosznia és Hercegovina területére belépni vagy ott tartózkodni, illetve megkapják a Bosznia és Hercegovina területére való belépés és ott tartózkodás jogát, amennyiben a megkereső tagállamban önálló tartózkodási joggal rendelkeznek.

         (3)   Bosznia és Hercegovina visszafogadja azokat a személyeket is, akiket a tagállamba való belépésük óta megfosztottak bosnyák állampolgárságuktól, vagy arról lemondtak, kivéve, ha az érintett személy legalább e tagállam honosítási ígéretével rendelkezik.
   (4)   Miután Bosznia és Hercegovina pozitívan bírálta el a visszafogadási kérelmet, Bosznia és Hercegovina illetékes diplomáciai képviselete vagy konzuli hivatala késedelem nélkül és három munkanapon belül kibocsátja a visszafogadandó személy visszatéréséhez szükséges, legalább 20 napig érvényes úti okmányt. Amennyiben az érintett személy jogi vagy ténybeli okokból nem adható át az eredetileg kiállított úti okmány érvényességi ideje alatt, úgy Bosznia és Hercegovina illetékes diplomáciai képviselete vagy konzuli hivatala 14 naptári napon belül új úti okmányt állít ki ugyanezen érvényességi idővel. Amennyiben Bosznia és Hercegovina 14 naptári napon belül nem állítja ki az úti okmányt, úgy kell tekinteni, hogy Bosznia és Hercegovina elfogadta a kiutasításra rendszeresített szabványos európai uniós úti okmány használatát (1).
   (5)   Abban az esetben, amikor a visszafogadandó személy a bosnyák állampolgárság mellett egy harmadik ország állampolgárságával is rendelkezik, a megkereső tagállamnak figyelembe kell vennie a visszafogadandó személy azon akaratát, hogy a visszatérés a választása szerinti államba történjen.
   3. cikk
   Harmadik ország állampolgárainak és hontalanok visszafogadása
   (1)   Valamely tagállam megkeresésére és minden további, az e megállapodásban előírtaktól eltérő formalitások nélkül Bosznia és Hercegovina visszafogad minden olyan, harmadik ország állampolgárságával rendelkező vagy hontalan személyt, aki a megkereső tagállam területére való belépés vagy tartózkodás hatályos feltételeinek nem, illetve már nem felel meg, feltéve, hogy bizonyított vagy – meggyőző bizonyíték alapján – megalapozottan vélelmezhető, hogy az ilyen személyek:

               a)

               rendelkeznek, vagy a belépés idején rendelkeztek Bosznia és Hercegovina által kiadott érvényes vízummal vagy tartózkodási engedéllyel; vagy

               b)

               a tagállamok területére illegálisan és közvetlenül azután léptek be, hogy Bosznia és Hercegovina területén tartózkodtak vagy átutaztak.

         (2)   Az (1) bekezdés szerinti visszafogadási kötelezettség nem érvényes, amennyiben:

               a)

               a harmadik ország állampolgára vagy a hontalan személy kizárólag Bosznia és Hercegovina nemzetközi repülőterén repülőgép-forgalmi tranzitterületen tartózkodott; vagy

               b)

               a megkereső állam a harmadik ország állampolgára vagy a hontalan személy részére a területére való belépést megelőzően vagy azt követően vízumot vagy tartózkodási engedélyt állított ki, kivéve:

                           —

                           ha az érintett személy olyan, Bosznia és Hercegovina által kiállított vízummal vagy tartózkodási engedéllyel rendelkezik, amelynek érvényességi ideje hosszabb, vagy

                           —

                           a megkereső tagállam által kiállított vízum vagy tartózkodási engedély megszerzésére hamis vagy hamisított dokumentumok vagy hamis állítások felhasználásával került sor, vagy

                           —

                           a személy nem tartja be a vízumhoz kapcsolódó feltételeket.

         (3)   Bosznia és Hercegovina – a tagállamok megkeresésére – visszafogadja továbbá a Jugoszláv Szocialista Szövetségi Köztársaság azon volt állampolgárait, akik nem szereztek más állampolgárságot, illetve akiknek születési helye és állandó tartózkodási helye 1992. április 6-án Bosznia és Hercegovina területén volt.
   (4)   Miután Bosznia és Hercegovina pozitívan bírálta el a visszafogadási kérelmet, a megkereső tagállam a visszafogadandó személy számára kiadja a kiutasításra rendszeresített szabványos európai uniós úti okmányt (1).
   II. SZAKASZ
   A KÖZÖSSÉG VISSZAFOGADÁSI KÖTELEZETTSÉGEI
   4. cikk
   Saját állampolgárok visszafogadása
   (1)   Valamely tagállam – Bosznia és Hercegovina megkeresésére és minden további, az e megállapodásban előírtaktól eltérő formalitások nélkül – visszafogad minden olyan személyt, aki Bosznia és Hercegovina területére való belépés vagy tartózkodás hatályos feltételeinek nem, illetve már nem felel meg, feltéve, hogy bizonyított vagy – meggyőző bizonyíték alapján – megalapozottan vélelmezhető, hogy ezek a személyek annak a tagállamnak az állampolgárai.
   (2)   A tagállam visszafogadja továbbá:

               —

               az (1) bekezdésben említett személyek kiskorú, nem házas gyermekeit, tekintet nélkül születési helyükre vagy nemzetiségükre, amennyiben Bosznia és Hercegovinában önálló tartózkodási joggal rendelkeznek,

               —

               az (1) bekezdésben említett személyek más állampolgárságú házastársait, feltéve, hogy jogukban áll a megkeresett tagállam területére belépni vagy ott tartózkodni, illetve megkapják a megkeresett tagállam területére történő belépés és ott tartózkodás jogát, amennyiben Bosznia és Hercegovinában önálló tartózkodási joggal rendelkeznek.

         (3)   Valamely tagállam visszafogadja azokat a személyeket is, akiket Bosznia és Hercegovina területére történő belépésük óta állampolgárságuktól megfosztottak, vagy akik arról lemondtak, kivéve, ha az érintett személy legalább Bosznia és Hercegovina honosítási ígéretével rendelkezik.
   (4)   Miután a megkeresett tagállam pozitívan bírálta el a visszafogadási kérelmet, a tagállam illetékes diplomáciai képviselete vagy konzuli hivatala késedelem nélkül és három munkanapon belül kibocsátja a visszafogadandó személy visszatéréséhez szükséges, legalább három hónapig érvényes úti okmányt. Amennyiben az érintett személy jogi vagy ténybeli okokból nem szállítható vissza az eredetileg kiállított úti okmány érvényességi ideje alatt, úgy a tagállam illetékes diplomáciai képviselete vagy konzuli hivatala 14 naptári napon belül új úti okmányt állít ki ugyanezen érvényességi idővel.
   (5)   Abban az esetben, amikor a visszafogadandó személy a megkeresett tagállam állampolgársága mellett egy harmadik ország állampolgárságával is rendelkezik, Bosznia és Hercegovinának figyelembe kell vennie a visszafogadandó személy azon akaratát, hogy a visszatérés a választása szerinti államba történjen.
   5. cikk
   Harmadik ország állampolgárainak és hontalanok visszafogadása
   (1)   Valamely tagállam – Bosznia és Hercegovina megkeresésére és minden további, az e megállapodásban előírtaktól eltérő formalitások nélkül – visszafogad minden olyan, harmadik ország állampolgárságával rendelkező vagy hontalan személyt, aki Bosznia és Hercegovina területére való belépés vagy tartózkodás hatályos feltételeinek nem, illetve már nem felel meg, feltéve, hogy bizonyított vagy – meggyőző bizonyíték alapján – megalapozottan vélelmezhető, hogy az ilyen személy:

               a)

               rendelkezik, vagy a beutazás idején rendelkezett a megkeresett tagállam által kiadott érvényes vízummal vagy tartózkodási engedéllyel; vagy

               b)

               illegálisan és közvetlenül lépett be Bosznia és Hercegovina területére, miután a megkeresett állam területén tartózkodott, vagy azon átutazott.

         (2)   Az (1) bekezdés szerinti visszafogadási kötelezettség nem érvényes, amennyiben:

               a)

               a harmadik ország állampolgára vagy a hontalan személy kizárólag a megkeresett tagállam nemzetközi repülőterén repülőgép-forgalmi tranzitterületen tartózkodott; vagy

               b)

               Bosznia és Hercegovina harmadik ország állampolgára vagy hontalan személy részére a területére való belépést megelőzően vagy azt követően vízumot vagy tartózkodási engedélyt állított ki, kivéve:

                           —

                           ha az érintett személy olyan, a megkeresett tagállam által kiállított vízummal vagy tartózkodási engedéllyel rendelkezik, amelynek érvényességi ideje hosszabb, vagy

                           —

                           a Bosznia és Hercegovina által kiállított vízum vagy tartózkodási engedély megszerzésére hamis vagy hamisított dokumentumok, vagy hamis állítások felhasználásával került sor, vagy

                           —

                           a személy nem tartja be a vízumhoz kapcsolódó feltételeket.

         (3)   Az (1) bekezdésben meghatározott visszafogadási kötelezettség azt a tagállamot terheli, amely a vízumot vagy tartózkodási engedélyt kiállította. Ha két vagy több tagállam állított ki vízumot vagy tartózkodási engedélyt, úgy az (1) bekezdésben említett visszafogadási kötelezettség azon tagállamot terheli, amely a leghosszabb érvényességi idejű, illetve – amennyiben ezek közül legalább egy érvényessége már lejárt – a még mindig érvényes dokumentumot kiállította. Amennyiben valamennyi dokumentum érvényességi ideje lejárt, az (1) bekezdésben meghatározott visszafogadási kötelezettség azt a tagállamot terheli, amely a legutóbb lejárt érvényességi idejű dokumentumot kiállította. Amennyiben a fenti dokumentumok egyikének bemutatására sem kerül sor, az (1) bekezdésben meghatározott visszafogadási kötelezettség az utolsó kilépés szerinti tagállamot terheli.
   (4)   Miután a tagállam pozitívan bírálta el a visszafogadási kérelmet, Bosznia és Hercegovina kiállítja a visszafogadandó személy számára a visszatéréséhez szükséges úti okmányt.
   III. SZAKASZ
   VISSZAFOGADÁSI ELJÁRÁS
   6. cikk
   Alapelvek
   (1)   A (2) bekezdésre is figyelemmel a 2–5. cikkben meghatározott kötelezettségek alapján visszafogadandó személy bármilyen átadásának feltétele a megkeresett állam illetékes hatóságához benyújtott visszafogadási kérelem.
   (2)   Nem szükséges visszafogadásra irányuló kérelem, amennyiben a visszafogadandó személy érvényes úti okmánnyal vagy személyazonossági igazolvánnyal, adott esetben a megkeresett állam érvényes vízumával vagy tartózkodási engedélyével rendelkezik.
   7. cikk
   Visszafogadási kérelem
   (1)   A visszafogadási kérelemnek – a lehetséges mértékben – tartalmaznia kell az alábbiakat is:

               a)

               az érintett személy adatai (pl. családi és utónév, születési idő és – ha lehetséges – a születési hely, valamint az utolsó lakóhely) és adott esetben a kiskorú, nem házas gyermekek és/vagy házastársak adatai;

               b)

               az állampolgárságot, az átszállítást, a harmadik ország állampolgárainak és a hontalan személyeknek a visszafogadására vonatkozó feltételeket, valamint a jogellenes belépést és tartózkodást igazoló vagy meggyőző bizonyítékként szolgáló, benyújtandó dokumentumok;

               c)

               a visszafogadandó személy fényképe.

         (2)   A visszafogadási kérelemnek – a lehetséges mértékben – tartalmaznia kell az alábbiakat is:

               a)

               arról szóló nyilatkozat, hogy az átadni kívánt személynek segítségre vagy gondoskodásra lehet szüksége, feltéve, hogy az érintett személy kifejezetten hozzájárult e nyilatkozathoz;

               b)

               bármilyen más olyan védelmi vagy biztonsági intézkedés, amely az adott átadás esetén szükséges lehet.

         (3)   A visszafogadási kérelmekhez használandó közös formanyomtatvány e megállapodás 6. mellékletében található.
   8. cikk
   Az állampolgárságra vonatkozó bizonyítási eszközök
   (1)   Az állampolgárság 2. cikk (1) bekezdése és 4. cikk (1) bekezdése szerinti igazolása különösen az e megállapodás 1. mellékletében felsorolt dokumentumokkal történhet, még abban az esetben is, ha azok érvényességi ideje már lejárt. Ilyen dokumentumok bemutatása esetén az állampolgárságot a tagállamok és Bosznia és Hercegovina minden további vizsgálat nélkül kölcsönösen elismeri. Az állampolgárság igazolása nem történhet hamis dokumentumok alapján.
   (2)   Az állampolgárság 2. cikk (1) bekezdése és 4. cikk (1) bekezdése szerinti meggyőző igazolása különösen az e megállapodás 2. mellékletében felsorolt dokumentumokkal történhet, még abban az esetben is, ha azok érvényességi ideje már lejárt. Ilyen dokumentumok bemutatása esetén a tagállamok és Bosznia és Hercegovina az állampolgárságot ellenkező bizonyításig megállapítottnak tekintik. Az állampolgárság meggyőző bizonyítása nem történhet hamis dokumentumok alapján.
   (3)   Amennyiben a visszafogadandó személy az 1. vagy 2. mellékletben felsorolt dokumentumok egyikét sem tudja felmutatni, a megkeresett állam illetékes diplomáciai és konzuli képviseletei kérelemre megszervezik, hogy e személyt állampolgársága megállapítása céljából késedelem nélkül meghallgassák, legkésőbb a megkeresés napjától számított három munkanapon belül.
   9. cikk
   Harmadik ország állampolgáraira és hontalan személyekre vonatkozó bizonyítási eszközök
   (1)   A harmadik ország állampolgárainak és a hontalan személyeknek a visszafogadására vonatkozó feltételeknek a 3. cikk (1) bekezdésében és az 5. cikk (1) bekezdésében meghatározott igazolása különösen az e megállapodás 3. mellékletében felsorolt bizonyítási eszközökkel történik; e célra hamis dokumentumok nem használhatók fel. A tagállamok és Bosznia és Hercegovina bármely ilyen igazolást minden további vizsgálat nélkül kölcsönösen elismernek.
   (2)   A harmadik ország állampolgárainak és a hontalan személyeknek a visszafogadására vonatkozó feltételeknek a 3. cikk (1) bekezdésében és az 5. cikk (1) bekezdésében meghatározott meggyőző igazolása különösen az e megállapodás 4. mellékletében felsorolt bizonyítási eszközökkel történik; e célra hamis dokumentumok nem használhatók fel. Ilyen meggyőző bizonyítékok bemutatása esetén a feltételeket a tagállamok és Bosznia és Hercegovina az ellenkező bizonyításig teljesítettnek tekintik.
   (3)   A jogtalan belépés vagy tartózkodás tényét az érintett személynek a megkereső állam területén szükséges vízumot vagy más tartózkodási engedélyt nem tartalmazó úti okmánya alapján kell megállapítani. A jogtalan belépés vagy tartózkodás tényének meggyőző bizonyítéka a megkereső állam arra vonatkozó nyilatkozata is, hogy az érintett személy nem rendelkezik a szükséges úti okmányokkal, vízummal vagy tartózkodási engedéllyel.
   (4)   A Jugoszlávia Szocialista Szövetségi Köztársaság volt állampolgárainak visszafogadására vonatkozó feltételeknek a 3. cikk (3) bekezdésében meghatározott igazolása különösen az e megállapodás 5a. mellékletében felsorolt bizonyítási eszközökkel történik; a bizonyítás nem történhet hamis dokumentumok alapján. Bosznia és Hercegovina bármely ilyen bizonyítékot minden további vizsgálat nélkül, kölcsönös alapon elismer.
   (5)   A Jugoszlávia Szocialista Szövetségi Köztársaság volt állampolgárainak visszafogadására vonatkozó feltételeknek a 3. cikk (3) bekezdésében meghatározott meggyőző igazolása különösen az e megállapodás 5b. mellékletében felsorolt bizonyítási eszközökkel történik; a bizonyítás nem történhet hamis dokumentumok alapján. Ilyen meggyőző bizonyíték bemutatása esetén Bosznia és Hercegovina a feltételeket az ellenkező bizonyításig teljesítettnek tekinti.
   (6)   Amennyiben a visszafogadandó személy az 5a. vagy az 5b. mellékletben felsorolt dokumentumok egyikét sem tudja felmutatni, Bosznia és Hercegovina illetékes diplomáciai és konzuli képviseletei kérelemre megszervezik, hogy a visszafogadandó személyt állampolgársága megállapítása céljából késedelem nélkül meghallgassák, legkésőbb a megkeresés napjától számított három munkanapon belül.
   10. cikk
   Határidők
   (1)   A visszafogadási kérelmet a megkeresett állam illetékes hatóságához legfeljebb az attól számított egy éven belül kell benyújtani, hogy a megkereső állam illetékes hatósága tudomást szerzett arról, hogy egy harmadik ország állampolgára vagy egy hontalan személy nem, illetve már nem felel meg a belépés vagy tartózkodás hatályos feltételeinek. Amennyiben a kérelem időben történő benyújtásának jogi vagy ténybeli akadálya van, a megkereső állam kérésére a határidő – kizárólag az akadály megszűnésének időpontjáig – meghosszabbítható.
   (2)   A visszafogadás iránti kérelemre valamennyi esetben írásban, tíz naptári napon belül kell válaszolni. A határidőt a visszafogadási kérelem kézhezvételének időpontjától kell számítani. Amennyiben a megadott határidőn belül nem érkezik válasz, az átadást elfogadottnak kell tekinteni.
   (3)   Amennyiben a kérelem tíz naptári napon belül történő megválaszolásának jogi vagy ténybeli akadálya van, kellően indokolt kérelem esetén ez a határidő maximum hat naptári nappal meghosszabbítható. Amennyiben a meghosszabbított határidőn belül nem érkezik válasz, a visszafogadást elfogadottnak kell tekinteni.
   (4)   A visszafogadási kérelem elutasítását indokolni kell.
   (5)   Amennyiben a kérelmet elfogadták, illetve adott esetben a (2) bekezdésben meghatározott határidő lejártát követően, az érintett személyt késedelem nélkül, de legfeljebb három hónapon belül át kell adni. A megkereső állam kérelmére ez a határidő a jogi vagy gyakorlati akadályok megszüntetésére fordított idővel meghosszabbítható.
   11. cikk
   Az átadás részletes szabályai és szállítási módok
   (1)   Egy személy átadását megelőzően Bosznia és Hercegovina és az érintett tagállam illetékes hatóságai írásban előre rögzítik az átadás időpontját, a belépés helyét, az esetleges kíséretet és az átadásra vonatkozó egyéb szükséges információt.
   (2)   A szállítás történhet levegőben, tengeri úton vagy szárazföldön. A légi úton történő visszaadatás nem korlátozható kizárólag Bosznia és Hercegovina vagy a tagállamok nemzeti légitársaságaira, és menetrend szerinti vagy charterjáratokon egyaránt történhet. A kísérettel való visszaadatás esetén a kíséret nem korlátozható a megkereső állam arra felhatalmazott személyeire, feltéve, hogy ezek a személyek vagy Bosznia és Hercegovinából, vagy valamely tagállamból származnak.
   12. cikk
   Téves visszafogadás
   A megkereső állam visszafogad bármely, a megkeresett állam által visszafogadott személyt, amennyiben az érintett személy átadását követő 3 hónapon belül bizonyítást nyer, hogy a megállapodás 2–5. cikkében meghatározott feltételek nem teljesültek.
   Ilyen esetekben a megállapodás eljárási rendelkezéseit értelemszerűen kell alkalmazni és a megkeresett állam közöl minden, a visszafogadandó személy jelenlegi személyazonosságára és állampolgárságára vonatkozó rendelkezésére álló információt is.
   IV. SZAKASZ
   AZ ÁTSZÁLLÍTÁS LEBONYOLÍTÁSA
   13. cikk
   Alapelvek
   (1)   A tagállamok és Bosznia és Hercegovina a harmadik országok állampolgárainak és a hontalan személyek átszállítását azokra az esetekre korlátozzák, amikor e személyek nem adhatók át közvetlenül a célállamnak.
   (2)   Valamely tagállam kérelmére Bosznia és Hercegovina lehetővé teszi a harmadik országok állampolgárainak vagy a hontalan személyek átszállítását, valamint Bosznia és Hercegovina kérelmére egy adott tagállam engedélyezi a harmadik országok állampolgárainak vagy a hontalan személyek átszállítását, ha a lehetséges egyéb tranzitállamokban való odautazás és a célállam általi visszafogadás biztosított.
   (3)   Bosznia és Hercegovina vagy valamely tagállam az alábbi esetekben utasíthatja az átszállítást:

               a)

               ha fennáll a veszélye annak, hogy a harmadik ország állampolgára vagy a hontalan személy a végső célállamban vagy egy tranzitállamban kínzásnak, embertelen vagy megalázó bánásmódnak, büntetésnek vagy halálbüntetésnek, faji, vallási, nemzetiségi vagy egy adott társadalmi csoporthoz való hovatartozása vagy politikai meggyőződése miatt üldöztetésnek van kitéve; vagy

               b)

               ha a harmadik ország állampolgárát vagy a hontalan személyt a megkeresett államban vagy egy másik tranzitállamban büntetőeljárás vagy büntetés végrehajtása alá vetik; vagy

               c)

               a megkeresett állam közegészségügyi, belbiztonsági, közrendi vagy egyéb, nemzeti érdekei miatt.

         (4)   Bosznia és Hercegovina vagy valamely tagállam bármilyen kibocsátott engedélyt visszavonhat, ha időközben olyan, a (3) bekezdésben említett körülmények merülnek fel vagy látnak napvilágot, amelyek az átszállítás lebonyolítását akadályozzák, vagy ha a lehetséges tranzitállamokba való odautazás vagy a célállam általi visszafogadás már nem biztosított. Ebben az esetben a megkereső állam szükség esetén köteles haladéktalanul visszafogadni a harmadik ország állampolgárát vagy a hontalan személyt.
   14. cikk
   Az átszállítási eljárás
   (1)   Az átszállítás iránti kérelmet írásban kell benyújtani a megkeresett állam illetékes hatóságaihoz, és annak a következő adatokat kell tartalmaznia:

               a)

               az átszállítás típusa (légi, tengeri, vagy szárazföldi úton), a lehetséges további tranzitállamok és a tervezett végső célország;

               b)

               az érintett személy adatait (pl. név, utónév, leánykori név, egyéb használt/ismert nevek vagy felvett nevek, születési dátum, nem és – amennyiben lehetséges – születési hely, állampolgárság, nyelv, az úti okmány típusa és száma);

               c)

               a belépés tervezett helyét, az átszállítás időpontját és a kíséret esetleges igénybevételét;

               d)

               nyilatkozatot arra vonatkozóan, hogy a megkereső állam úgy véli, teljesülnek a 13. cikk (2) bekezdése szerinti feltételek, és nem ismertek okok a 13. cikk (3) bekezdése alapján való elutasításra.

         Az átszállítási kérelmekhez használandó közös formanyomtatvány e megállapodás 7. mellékletét képezi.
   (2)   A megkeresett állam öt naptári napon belül, írásban tájékoztatja a visszafogadás szerinti megkereső államot, megerősítve a belépés helyét és a visszafogadás tervezett időpontját, vagy tájékoztatja a megkereső államot a visszafogadás elutasításáról, valamint annak okairól.
   (3)   Amennyiben az átszállítás lebonyolítása légi úton történik, a visszafogadandó személy és annak esetleges kísérete mentesül a reptéri tranzitvízum megszerzésének kötelezettsége alól.
   (4)   A megkeresett állam illetékes hatóságai a kölcsönös konzultációkra is figyelemmel segítséget nyújtanak az átszállítás lebonyolításában, különösen az érintett személyek megfigyelése révén, valamint az e célt szolgáló megfelelő feltételek megteremtésével.
   V. SZAKASZ
   KÖLTSÉGEK
   15. cikk
   A szállítás és az átszállítás költségei
   Az illetékes hatóságok azon jogának sérelme nélkül, hogy a visszafogadással kapcsolatos költségeket behajtsák a visszafogadandó személytől vagy harmadik felektől, az e megállapodás szerinti visszafogadással és átszállítással kapcsolatos valamennyi – a célállam határáig felmerülő – szállítási költséget a megkereső állam viseli.
   VI. SZAKASZ
   ADATVÉDELEM ÉS ÉRINTHETETLENSÉGI ZÁRADÉK
   16. cikk
   Adatvédelem
   A személyes adatok közlésére csak abban az esetben kerül sor, ha – az esettől függően – ez Bosznia és Hercegovina vagy valamely tagállam illetékes hatóságai számára e megállapodás végrehajtása érdekében szükséges. A személyes adatok feldolgozását és kezelését valamely konkrét esetben Bosznia és Hercegovina nemzeti jogának, illetve ha az adatkezelő valamely tagállam illetékes hatósága, a 95/46/EK irányelv (2) rendelkezéseinek és az adott tagállamnak az ezen irányelv értelmében elfogadott nemzeti jogszabályainak megfelelően kell elvégezni. Emellett a következő elvek érvényesek:

               a)

               a személyes adatokat tisztességesen és törvényesen kell feldolgozni;

               b)

               a személyes adatok gyűjtését e megállapodás végrehajtásának meghatározott, egyértelmű és törvényes céljából kell végezni, és az adatokat ezen túlmenően sem az adatközlő hatóság, sem az azokat átvevő hatóság nem dolgozhatja fel az e céllal össze nem egyeztethető módon;

               c)

               a személyes adatok gyűjtésük és/vagy további feldolgozásuk célja szempontjából megfelelőek, szükségesek és nem túlzott mértékűek kell legyenek; a közölt személyi adatok ennek megfelelően csak a következőkre vonatkozhatnak:

                           —

                           az átadandó személy adatai (családi név, utónév, bármilyen korábbi név, egyéb használt/ismert nevek vagy felvett nevek, nem, családi állapot, születési hely és idő, jelenlegi és korábbi állampolgárság),

                           —

                           útlevél, személyazonosító igazolvány vagy járművezetői engedély (száma, érvényességi ideje, a kiállítás napja, kiállító hatóság, a kiállítás helye),

                           —

                           útmegszakítások és útvonalak,

                           —

                           az átadandó személy személyazonosságának megállapításához vagy az e megállapodás szerinti visszafogadási követelmények megvizsgálásához szükséges egyéb információk;

               d)

               a személyes adatoknak pontosaknak kell lenniük, és azokat szükség esetén frissíteni kell;

               e)

               a személyes adatokat olyan formában kell tárolni, amely az érintettek azonosítását csak az adatok gyűjtése vagy további feldolgozása célja érdekében szükséges ideig teszi lehetővé;

               f)

               mind az adatközlő, mind pedig az adatokat átvevő hatóság megtesz minden ésszerű intézkedést a személyes adatok szükség szerinti helyesbítésének, törlésének vagy zárolásának biztosítására, ha a feldolgozás nem felel meg e cikk rendelkezéseinek, különösen mert azok az adatok nem felelnek meg a feldolgozás céljának, e vonatkozásban nem kielégítőek vagy nem pontosak, vagy túllépik az e cél eléréséhez szükséges kereteket. Ebbe beletartozik a másik Félnek a helyesbítésekről, törlésekről és zárolásokról történő értesítése is;

               g)

               az adatokat átvevő hatóság kérésre tájékoztatja az adatközlő hatóságot a közölt adatok felhasználásáról és annak eredményéről;

               h)

               a személyes adatok kizárólag az illetékes hatóságnak adhatók át. Az egyéb szervekhez történő továbbításhoz az adatközlő hatóság előzetes beleegyezése szükséges;

               i)

               az adatközlő hatóság és az adatokat átvevő hatóság köteles írásos nyilvántartást vezetni az adatok átadásáról és átvételéről.

         17. cikk
   Érinthetetlenségi záradék
   (1)   E megállapodás nem sérti a Közösség, a tagállamok, illetve Bosznia és Hercegovina azon jogait, kötelezettségeit és hatásköreit, amelyek a nemzetközi jogból és különösen az alábbiakból fakadnak:

               —

               a menekültek jogállásáról szóló 1951. július 28-i egyezmény, melyet a menekültek jogállásáról szóló, 1967. január 31-i jegyzőkönyv módosított,

               —

               nemzetközi egyezmények, amelyek szerint az állam felelős a menedékjog iránti kérelmek feldolgozásáért,

               —

               az emberi jogok és alapvető szabadságok védelméről szóló, 1950. november 4-i európai egyezmény,

               —

               a kínzás és más kegyetlen, embertelen vagy megalázó büntetések vagy bánásmódok elleni, 1984. december 10-i egyezmény,

               —

               a kiadatásról és átszállításról szóló nemzetközi szerződések,

               —

               külföldi állampolgárok visszafogadásáról szóló többoldalú nemzetközi egyezmények és megállapodások.

         (2)   E megállapodás rendelkezései nem képezik akadályát valamely személy egyéb hivatalos vagy nem hivatalos egyezmény alapján történő visszaszállításának.
   VII. SZAKASZ
   VÉGREHAJTÁS ÉS ALKALMAZÁS
   18. cikk
   Visszafogadási vegyes bizottság
   (1)   A Szerződő Felek kölcsönösen segítik egymást e megállapodás alkalmazásában és értelmezésében. E célból a felek visszafogadási vegyes bizottságot (a továbbiakban: a bizottság) hoznak létre, amely különösen az alábbi feladatokat látja el:

               a)

               e megállapodás alkalmazásának figyelemmel kísérése;

               b)

               határoz ennek a megállapodásnak az egységes alkalmazásához szükséges végrehajtási rendelkezésekről;

               c)

               rendszeres információcserét folytat az egyes tagállamok és Bosznia és Hercegovina által a 19. cikk szerint elkészített végrehajtási jegyzőkönyvről;

               d)

               javaslatokat tesz e megállapodás és mellékleteinek módosításaira.

         (2)   E bizottság határozatai a Szerződő Felekre nézve kötelezőek.
   (3)   A bizottság a Közösség és Bosznia és Hercegovina képviselőiből áll; a Közösséget a Bizottság képviseli.
   (4)   A bizottság szükség esetén valamely szerződő fél kérelmére ülésezik.
   (5)   A bizottság elfogadja saját eljárási szabályzatát.
   19. cikk
   Végrehajtási jegyzőkönyvek
   (1)   Valamely tagállam vagy Bosznia és Hercegovina kérésére, Bosznia és Hercegovina vagy valamely tagállam végrehajtási jegyzőkönyvet készít, amely a következőkre vonatkozó szabályokat tartalmazza:

               a)

               az illetékes hatóságok kijelölése, határátkelőhelyek és a kapcsolattartó pontok megadása;

               b)

               a kísérettel történő átadás, beleértve a harmadik ország állampolgárainak és a hontalanoknak a kísérettel történő átszállítását is;

               c)

               az e megállapodás 1–5. mellékletében felsoroltakon kívüli eszközök és dokumentumok.

         (2)   Az (1) bekezdésben említett végrehajtási jegyzőkönyvek csak a 18. cikkben említett visszafogadási bizottság értesítését követően lépnek hatályba.
   (3)   Bosznia és Hercegovina beleegyezik abba, hogy egy adott tagállammal készített végrehajtási jegyzőkönyv rendelkezéseit bármely más tagállammal való kapcsolatai során – az utóbbi kérelmére – is alkalmazza.
   20. cikk
   A tagállamokkal kötött kétoldalú visszafogadási megállapodásokhoz vagy egyezményekhez való viszony
   E megállapodás rendelkezései elsőbbséget élveznek az egyes tagállamok és Bosznia és Hercegovina között a 19. cikk alapján létrejött, az engedély nélkül tartózkodó személyek visszafogadásáról szóló kétoldalú megállapodásokkal vagy egyezményekkel szemben, amennyiben ez utóbbiak nem egyeztethetők össze e megállapodás rendelkezéseivel.
   VIII. SZAKASZ
   ZÁRÓ RENDELKEZÉSEK
   21. cikk
   Területi hatály
   (1)   A (2) bekezdésre is figyelemmel ez a megállapodás azon a területen alkalmazandó, ahol az Európai Közösséget létrehozó szerződést alkalmazni kell, valamint Bosznia és Hercegovina területén.
   (2)   E megállapodás a Dán Királyság területén nem alkalmazandó.
   22. cikk
   Hatálybalépés, időtartam és megszűnés
   (1)   Ezt a megállapodást a Szerződő Feleknek belső rendelkezéseikkel összhangban megerősítik vagy jóváhagyják.
   (2)   Ez a megállapodás a Szerződő Feleknek az (1) bekezdésben említett eljárások befejezéséről szóló kölcsönös értesítésének napját követő második hónap első napján lép hatályba.
   (3)   A megállapodás határozatlan időre szól.
   (4)   Minden egyes Szerződő Fél a másik Szerződő Fél értesítésével és a 18. cikkben említett bizottsággal folytatott konzultációt követően teljes egészében vagy részben, átmenetileg felfüggesztheti e megállapodás végrehajtását a harmadik országok állampolgárai és a hontalan személyek tekintetében a biztonság, a közrend vagy a közegészségügy védelmével kapcsolatos okokból. A felfüggesztés az ilyen értesítés napját követő második napon lép életbe.
   (5)   E megállapodást bármely Szerződő Fél a másik Szerződő Fél hivatalos értesítésével felmondhatja. E megállapodás az ilyen értesítés keltétől számított hat hónap elteltével hatályát veszti.
   23. cikk
   Mellékletek
   Az 1–7. melléklet e megállapodás szerves részét képezi.

      Készült Brüsszelben, a kétezer-hetedik év szeptember havának tizennyolcadik napján, két példányban a Felek valamennyi hivatalos nyelvén, amelyek mindegyike egyaránt hiteles.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Za Evropsku zajednicu
         За Европску зајелницу
         Za Europsku zajednicu

         За Босна и Херцеговина
         Por Bosnia y Herzegovina
         Za Bosnu a Hercegovinu
         For Bosnien-Hercegovina
         Für Bosnien und Herzegowina
         Bosnia ja Hertsegoviina nimel
         Γiα τη Βοσνία-Ερζεγοβίνη
         For Bosnia and Herzegovina
         Pour la Bosnie-et-Herzégovine
         Per la Bosnia-Erzegovina
         Bosnijos ir Hercegovinos vardu
         Bosnijas un Hercegovinas vārdā
         Bosznia és Hercegovina részéről
         Għall-Bożnja u Ħerzegovina
         Voor Bosnië en Herzegovina
         W imieniu Bośni i Hercegowiny
         Pela Bósnia e Herzegovina
         Pentru Bosnia și Herţegovina
         Za Bosnu a Hercegovinu
         Za Bosno in Hercegovino
         Bosnia ja Hertsegovinan puolesta
         För Bosnien och Hercegovina
         Za Bosnu i Hercegovinu
         За Босну и Херцеговину
         Za Bosnu i Hercegovinu

      (1)  Az 1994. november 30-i tanácsi ajánlásban megadott űrlapnak megfelelően.

      (2)  Az Európai Parlament és a Tanács 95/46/EK irányelve (1995. október 24.) a személyes adatok feldolgozása vonatkozásában az egyének védelméről és az ilyen adatok szabad áramlásáról (HL L 281., 1995.11.23., 31. o.).
   1. MELLÉKLET
   AZON OKMÁNYOK KÖZÖS JEGYZÉKE, AMELYEK BEMUTATÁSA AZ ÁLLAMPOLGÁRSÁG BIZONYÍTÉKÁNAK TEKINTHETŐ
   (2. CIKK (1) BEKEZDÉS, 4. CIKK (1) BEKEZDÉS ÉS 8. CIKK (1) BEKEZDÉS)

               —

               Bármilyen útlevél vagy úti okmány (nemzeti útlevelek, diplomata-útlevelek, szolgálati útlevelek, csoportos útlevelek és ideiglenes útlevelek, beleértve a kiskorúak útleveleit is),

               —

               bármilyen személyazonosító igazolvány (beleértve az ideiglenes igazolványokat és a katonai személyazonosító igazolványokat is),

               —

               tengerész szolgálati könyvek és hajóparancsnoki szolgálati igazolványok,

               —

               az állampolgárságot igazoló bizonyítványok és egyéb hivatalos okmányok, amelyek egyértelműen megemlítik vagy jelzik az állampolgárságot.

         2. MELLÉKLET
   AZON OKMÁNYOK KÖZÖS JEGYZÉKE, AMELYEK BEMUTATÁSA AZ ÁLLAMPOLGÁRSÁG MEGGYŐZŐ BIZONYÍTÉKÁNAK MINŐSÜL
   (2. CIKK (1) BEKEZDÉS, 4. CIKK (1) BEKEZDÉS ÉS 8. CIKK (2) BEKEZDÉS)

               —

               A megállapodás 1. mellékletében felsorolt bármely dokumentum fénymásolata,

               —

               járművezetői engedélyek vagy azok fénymásolatai,

               —

               születési anyakönyvi kivonat vagy annak fénymásolata,

               —

               vállalati igazolványok vagy azok fénymásolatai,

               —

               tanúk nyilatkozatai,

               —

               az érintett személy nyilatkozatai és az általa beszélt nyelv, ideértve a hivatalos vizsgálatok eredményeit is,

               —

               bármely egyéb okmány, amely segíthet az érintett személy állampolgárságának megállapításában.

         3. MELLÉKLET
   AZON OKMÁNYOK KÖZÖS JEGYZÉKE, AMELYEK A HARMADIK ORSZÁGOK ÁLLAMPOLGÁRAINAK ÉS A HONTALAN SZEMÉLYEK VISSZAFOGADÁSÁRA VONATKOZÓ FELTÉTELEK BIZONYÍTÉKÁNAK MINŐSÜLNEK
   (3. CIKK (1) BEKEZDÉS, 5. CIKK (1) BEKEZDÉS ÉS 9. CIKK (1) BEKEZDÉS)

               —

               Az érintett személy úti okmányában található, a határátlépést igazoló pecsét vagy hasonló bejegyzés, illetve a határátlépés egyéb bizonyítéka (pl. fényképes bizonyíték),

               —

               dokumentumok, igazolások vagy bármilyen számla (pl. szállodai számlák, orvosi/fogorvosi kezelésre megbeszélt időpontok, közintézmények/magánintézmények belépőkártyái, gépjárműbérleti megállapodás, hitelkártyával való fizetés nyugtája stb.), amely egyértelműen bizonyítja, hogy az érintett személy a megkeresett állam területén tartózkodott,

               —

               légi járatokra, vonatra, távolsági autóbuszra vagy hajóra szóló névvel ellátott jegyek és/vagy utaslisták, amelyek bizonyítékul szolgálnak az érintett személy jelenlétére vagy útvonalára a megkeresett állam területén,

               —

               információ arra vonatkozólag, hogy az érintett személy kurír vagy utazási iroda szolgáltatásait vette igénybe,

               —

               különösen a határőrizeti szervek, illetve más tanúk által tett olyan hivatalos nyilatkozatok, amelyek igazolhatják az érintett személy határátlépését,

               —

               az érintett személy bírósági vagy államigazgatási eljárás keretében tett hivatalos nyilatkozata.

         4. MELLÉKLET
   AZON OKMÁNYOK KÖZÖS JEGYZÉKE, AMELYEK A HARMADIK ORSZÁGOK ÁLLAMPOLGÁRAINAK ÉS A HONTALAN SZEMÉLYEK VISSZAFOGADÁSÁRA VONATKOZÓ FELTÉTELEK MEGGYŐZŐ BIZONYÍTÉKÁNAK MINŐSÜLNEK
   (3. CIKK (1) BEKEZDÉS, 5. CIKK (1) BEKEZDÉS ÉS 9. CIKK (2) BEKEZDÉS)

               —

               Annak a helynek, illetve azoknak a körülményeknek a megkereső állam megfelelő hatóságai általi leírása, ahol, illetve amelyek között az érintett személyt a megkereső állam területén feltartóztatták,

               —

               valamely személy személyazonosságára és/vagy tartózkodására vonatkozó, nemzetközi szervezet által szolgáltatott adatok (pl. UNHCR),

               —

               családtagok, útitársak stb. jelentései/igazolásai stb.,

               —

               az érintett személy nyilatkozata.

         5. MELLÉKLET
   AZON OKMÁNYOK JEGYZÉKE, AMELYEK A JUGOSZLÁVIA SZOCIALISTA SZÖVETSÉGI KÖZTÁRSASÁG VOLT ÁLLAMPOLGÁRAINAK VISSZAFOGADÁSÁRA VONATKOZÓ FELTÉTELEK TELJESÜLÉSÉNEK MEGGYŐZŐ BIZONYÍTÉKÁNAK SZOLGÁLNAK
   (3. CIKK (3) BEKEZDÉS, 9. CIKK (4) BEKEZDÉS ÉS 9. CIKK (5) BEKEZDÉS)
   5a. melléklet (bizonyítéknak tekintett dokumentumok)

               —

               A volt Jugoszlávia Szocialista Szövetségi Köztársaság által kiadott születési anyakönyvi kivonatok és azok fénymásolatai,

               —

               Bosznia és Hercegovina, vagy a volt Jugoszlávia Szövetségi Köztársaság által kiadott dokumentumok vagy azok fénymásolatai, amelyek tartalmazzák a születés helyét és/vagy az állandó tartózkodás helyét a 3. cikk (3) bekezdésének megfelelően.

         5b. melléklet (meggyőző bizonyítéknak tekintett dokumentumok)

               —

               Egyéb dokumentumok vagy bizonyítványok vagy azok fénymásolatai, amelyek tartalmazzák a születés helyét és/vagy az állandó tartózkodási helyet Bosznia és Hercegovina területén,

               —

               az érintett személy bírósági vagy államigazgatási eljárás keretében tett hivatalos nyilatkozata.

         6. MELLÉKLET

   7. MELLÉKLET

   EGYÜTTES NYILATKOZAT A 3. ÉS 5. CIKKRŐL
   A Felek törekednek arra, hogy származási országukba visszaszállítanak minden olyan, harmadik ország állampolgárságával rendelkező személyt, aki nem vagy már nem felel meg a belépés vagy tartózkodás az adott területen hatályos feltételeinek.
   EGYÜTTES NYILATKOZAT DÁNIÁRA VONATKOZÓAN
   A szerződő felek tudomásul veszik, hogy a jelen megállapodás nem vonatkozik a Dán Királyság területére, sem pedig a Dán Királyság állampolgáraira. Ilyen körülmények között helyénvaló, hogy Bosznia és Hercegovina és a Dán Királyság visszafogadási megállapodást kössenek ugyanolyan feltételekkel, mint a jelen megállapodás feltételei.
   EGYÜTTES NYILATKOZAT IZLANDRA ÉS NORVÉGIÁRA VONATKOZÓAN
   A Szerződő Felek tudomásul veszik az Európai Közösség, valamint Izland és Norvégia között fennálló szoros kapcsolatot, különös tekintettel az említett országoknak a schengeni vívmányok végrehajtásához, alkalmazásához és továbbfejlesztéséhez történő társulásáról szóló, 1999. május 18-i megállapodására. Ilyen körülmények között indokolt, hogy Bosznia és Hercegovina e megállapodással azonos feltételekkel visszafogadási megállapodást kössön Izlanddal és Norvégiával.
   EGYÜTTES NYILATKOZAT SVÁJCRA VONATKOZÓAN
   A Szerződő Felek tudomásul veszik, hogy az Európai Unió, az Európai Közösség és Svájc megállapodást írt alá Svájcnak a schengeni vívmányok végrehajtására, alkalmazására és fejlesztésére irányuló társulásáról. E társulási megállapodás hatálybalépésétől kezdve helyénvaló, hogy Bosznia és Hercegovina visszafogadási megállapodást kössön Svájccal az e megállapodásban meghatározott feltételekkel.


title: Az Európai Parlament és a Tanács (EU) 2015/738 határozata (2015. április 29.) az Európai Globalizációs Alkalmazkodási Alap igénybevételéről (Franciaország „EGF/2014/017 FR/Mory-Ducros” referenciaszámú kérelme)

text:
               8.5.2015

               HU

               Az Európai Unió Hivatalos Lapja

               L 117/47

         AZ EURÓPAI PARLAMENT ÉS A TANÁCS (EU) 2015/738 HATÁROZATA
   (2015. április 29.)
   az Európai Globalizációs Alkalmazkodási Alap igénybevételéről (Franciaország „EGF/2014/017 FR/Mory-Ducros” referenciaszámú kérelme)
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel az Európai Globalizációs Alkalmazkodási Alapról (2014–2020) és az 1927/2006/EK rendelet hatályon kívül helyezéséről szóló, 2013. december 17-i 1309/2013/EU európai parlamenti és tanácsi rendeletre (1) és különösen annak 15. cikke (4) bekezdésére,
   tekintettel az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodásra (2) és különösen annak 13. pontjára,
   tekintettel az Európai Bizottság javaslatára,
   mivel:

               (1)

               Az Európai Globalizációs Alkalmazkodási Alap (a továbbiakban: EGAA) azzal a céllal jött létre, hogy támogatást nyújtson a globalizáció hatására a világkereskedelemben bekövetkezett fő strukturális változások miatt, vagy az 546/2009/EK európai parlamenti és tanácsi rendelet (3) értelmében vett globális pénzügyi és gazdasági válság elhúzódása, vagy egy újabb globális pénzügyi és gazdasági válság következtében elbocsátott munkavállalóknak és tevékenységüket megszüntető önálló vállalkozóknak, és segítse őket a munkaerőpiacon történő újbóli beilleszkedéshez.

               (2)

               Az 1311/2013/EU, Euratom tanácsi rendelet (4) 12. cikke az EGAA igénybevételét évi 150 millió EUR felső korlátig engedélyezi (2011. évi árakon).

               (3)

               Franciaország a franciaországi Mory-Ducros SAS vállalatnál történt elbocsátásokra tekintettel 2014. október 6-án az EGAA igénybevételére irányuló kérelmet nyújtott be, amelyet az 1309/2013/EU rendelet 8. cikkének (3) bekezdésével összhangban további információkkal egészített ki. Ez a kérelem eleget tesz az 1309/2013/EU rendelet 13. cikkében az EGAA-ból folyósított pénzügyi hozzájárulás meghatározására vonatkozóan megállapított követelményeknek.

               (4)

               Az EGAA-t ezért igénybe kell venni a Franciaország által benyújtott kérelem alapján nyújtandó, 6 052 200 EUR összegű pénzügyi hozzájárulás folyósítása érdekében,

         ELFOGADTA EZT A HATÁROZATOT:
   1. cikk
   Az Európai Unió 2015. évi általános költségvetésének keretein belül igénybe kell venni az Európai Globalizációs Alkalmazkodási Alapot annak érdekében, hogy a 6 052 200 EUR összeg kötelezettségvállalási és kifizetési előirányzatok formájában rendelkezésre álljon.
   2. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Strasbourgban, 2015. április 29-én.

            az Európai Parlament részéről

            az elnök

         M. SCHULZ

            a Tanács részéről

            az elnök

         Z. KALNIŅA-LUKAŠEVICA

      (1)  HL L 347., 2013.12.20., 855. o.

      (2)  HL C 373., 2013.12.20., 1. o.

      (3)  Az Európai Parlament és a Tanács 546/2009/EK rendelete (2009. június 18.) az Európai Globalizációs Alkalmazkodási Alap létrehozásáról szóló 1927/2006/EK rendelet módosításáról (HL L 167., 2009.6.29., 26. o.).

      (4)  A Tanács 1311/2013/EU, Euratom rendelete (2013. december 2.) a 2014–2020-as időszakra vonatkozó többéves pénzügyi keretről (HL L 347., 2013.12.20., 884. o.).